**Informatīvais ziņojums „Priekšlikums izmaiņām darbnespējas lapu izsniegšanas un apmaksas kārtībā, kā arī konstatēto pārkāpumu novēršanas mehānisma ieviešanas izvērtējums”**

Labklājības ministrija, pamatojoties uz 2017.gada 22.augusta Ministru kabineta sēdē doto uzdevumu (protokols Nr.40, 43§, 26.punkts), sadarbībā ar Veselības ministriju un Valsts sociālās apdrošināšanas aģentūru (turpmāk – VSAA) sagatavojusi priekšlikumus izmaiņām darbnespējas lapu izsniegšanas un apmaksas kārtībā, kā arī konstatēto pārkāpumu novēršanas mehānisma ieviešanas izvērtējumu.

1. **Esošā situācija slimības pabalstu jomā**

Pēdējos gados turpina pieaugt slimības pabalstu skaits. Ja 2014.gadā slimības pabalsts tika piešķirts 222,9 tūkst. gadījumos, tad 2016.gadā 276,4 tūkst. gadījumos. Attiecīgi pieaug arī izdevumi slimības pabalstu nodrošināšanai:

* no Invaliditātes, maternitātes un slimību speciālā budžeta (apakšprogramma 04.04) 2014.gadā tie bija 82,2 milj. EUR, 2016.gadā – 134,8 milj. EUR.
* no Darba negadījumu speciālā budžeta (apakšprogramma 04.03) 2014.gadā tie bija 2,7 milj. EUR, 2016.gadā – 3,9 milj. EUR.

Vispārējā gadījumā slimības pabalsta gadījumu skaits, salīdzinot ar 2015.gadu, 2016.gadā pieaudzis par 6%, bet salīdzinot ar 2014.gadu – par 16%\*. Vidējais piešķirtais apmērs dienā 2016.gadā pieaudzis par 8,7% pret 2015.gadu.

Slima bērna kopšanas gadījumā slimības pabalstu gadījumu skaits 2016.gadā, salīdzinot ar 2015.gadu, audzis par 12%, bet pret 2014.gadu – par 37%\*. 2016.gadā vidējais piešķirtais apmērs dienā palielinājies par 9,4% pret 2015.gadu.

Arodslimības gadījumā slimības pabalstu gadījumu skaits 2016.gadā, salīdzinot ar 2015.gadu, audzis par 12% bet salīdzinot ar 2014.gadu – par 43%\*. Vidējais piešķirtais apmērs dienā 2016.gadā pieaudzis par 5,4% pret 2015.gadu.

Slimības pabalstu piešķiršanas gadījumu skaits sakarā ar nelaimes gadījumu darbā 2016.gadā bija samazinājies par 6%, salīdzinot ar 2014.gadu, bet pieaudzis par 3%, salīdzinot ar 2015.gadu. Vidējais piešķirtais apmērs dienā 2016.gadā, salīdzinot ar 2015.gadu, pieaudzis par 8,9%.

**Cēloņi:**

* pieaudzis sociālās apdrošināšanas iemaksu maksātāju un to personu, kurām ir tiesības uz pabalstiem, skaits;
* palielinās alga\* (no kuras veiktas sociālās apdrošināšanas iemaksas, un no kuras aprēķina slimības pabalstu);
* iepriekšējo gadu dzimstības pieaugums, proporcionāli vairāk bērni slimo, pieaug bērnudārzu pieejamība, un no tā izriet, ka bērni vairāk slimo, veselības aprūpes pieejamība.;
* novecošanās;
* iedzīvotāju veselības stāvoklis, stress u.c.

*\* No 2010.gada 1.janvāra līdz 2014.gada 31.decembrim pabalsta izmaksu ierobežojumi – ja piešķirtā pabalsta apmērs vienā kalendārā dienā pārsniedza 16,38 euro, tad izmaksājamā pabalsta apmērs dienā: 16,38 euro + 50% no summas, kas pārsniedz 16,38 euro.*

1. **Priekšlikums**

Darba devējs slimības naudu nemaksā par pirmajām trīs dienām, t.i. par laika periodu no 1. līdz 3. darbnespējas kalendāra dienai (pašreiz – 1 neapmaksāta diena). Darba devējs slimības naudu izmaksā par laika periodu no 4. līdz 11. darbnespējas kalendāra dienai (ne mazāk kā 75 % apmērā no darba ņēmēja vidējās izpeļņas par 4. un 5. darbnespējas kalendāra dienu un ne mazāk kā 80 % apmērā no darba ņēmēja vidējās izpeļņas par laiku no 6. līdz 11. darbnespējas kalendāra dienai), bet VSAA slimības pabalstu maksā no 12.darbnespējas kalendāra dienas, līdz persona atgūst darbspējas, bet ne ilgāk kā par 26 nedēļām, skaitot no darbnespējas pirmās dienas, ja darba nespēja ir nepārtraukta, vai ne ilgāku par 52 nedēļām triju gadu periodā, ja darbnespēja atkārtojas ar pārtraukumiem.

Vienlaicīgi piedāvājam, ka darba ņēmējs var neierasties darbā trīs dienas gadā, informējot par to darba devēju. Šīs dienas darbinieks var izmantot vienā reizē vai pa daļām. Savstarpēji vienojoties, darba devējs šīs dienas var apmaksāt/neapmaksāt. Šajā laikā slimības lapa nebūtu nepieciešama.

Ievērojot to, ka uzdevums - „Labklājības ministrijai sadarbībā ar Veselības ministriju valsts speciālā budžeta izdevumu pieauguma ierobežošanai, sagatavot un iesniegt izskatīšanai Ministru kabineta 2017.gada 29.augusta sēdē priekšlikumus izmaiņām darbnespējas lapu izsniegšanas un apmaksas kārtībā, vienlaikus izvērtējot iespēju ieviest mehānismu konstatēto pārkāpumu novēršanai” tika uzdots š.g. 22.augusta Ministru kabineta sēdē un plānots izskatīšanai jau š.g. 29.augustā, bija nepietiekams laiks priekšlikumu apspriest un saskaņot ar sociālajiem un sadarbības partneriem.

1.tabula

**Priekšlikuma izvērtējums**

|  |  |  |  |
| --- | --- | --- | --- |
| **Plusi** | **Mīnusi/riski** | **Ietekme uz budžetu** | **Grozījumi/piezīmes** |
| * **Ja darba devējs neapmaksā trīs darba dienas**, darbinieks rēķināsies, ka nav finansiāli izdevīgi nepamatoti izmantot neapmaksātas trīs darba dienas. * Novērsīs nepamatotu darbnespējas lapu izsniegšanu. * Atvieglots darba devēju slogs, kas saistīts ar darbinieku slimības lapu apmaksu. * Samazinās darba devēju izmaksas par darbaspēku. * **Papildus ieguvumi, piešķirot iespēju trīs dienas gadā neierasties darbā, informējot darba devēju:**   mazinātos sabiedrības neapmierinātība par piedāvātajām izmaiņām.   * Ja darba ņēmējam nav smaga saslimšana un darbspējas var atgūt trīs dienu laikā bez darbnespējas lapas izmantošanas, tas samazinātu veselības aprūpes sistēmas noslodzi. * Netiek atvērta/izsniegta nevajadzīga darbnespējas lapa, pēc mājās pavadītas dienas var labāk izvērtēt stāvokļa nopietnību un nepieciešamību pēc veselības aprūpes pakalpojumiem. * Nav jāveic speciāli aprēķini attiecībā uz darba samaksu šajā periodā. * Tiek akceptēta šobrīd praksē bieži izmantota pieeja. | - Ja darba devējs neapmaksā trīs darba dienas, darbinieks finansiālu apsvērumu spiests ies uz darbu arī jūtoties nevesels, jo tas atspoguļosies uz darbinieka ienākumiem un produktivitāti, var atstāt negatīvu ietekmi arī uz kolēģu veselību.  - Darba ņēmējiem finansiāli neizdevīgāka ietekme (pašreiz – tikai viena neapmaksāta diena), samazināsies personu ienākumi slimošanas periodā, kā rezultātā darbinieks nevērsīsies pie ārsta, bet ies uz darbu slims.   * Iespējama sabiedrības neapmierinātība. * Darba devējam jāmeklē darbinieka aizvietotājs. * **Mīnusi piešķirot darbiniekam iespēju trīs dienas gadā neierasties darbā, informējot darba devēju:**   Var būt nepieciešamas straujas izmaiņas darbu plānošanā un nepieciešamība atrast aizvietotāju | **Ietekme uz valsts sociālās apdrošināšanas speciālā budžeta un valsts pamatbudžeta ieņēmumiem**: par papildus darba devējam neapmaksātajām dienām netiks veiktas valsts sociālās apdrošināšanas obligātās iemaksas un netiks piemērots iedzīvotāju ienākuma nodoklis.  **Ietekme uz valsts sociālās apdrošināšanas speciālā budžeta izdevumiem**: sākot slimības pabalsta izmaksu no 12.dienas (pašlaik – no 11.dienas) prognozēts ietaupījums slimības pabalstu izmaksai: 2018.gadā – 4,0 milj. EUR; 2019.gadā – 4,5 milj. EUR; 2020.gadā – 4,9 milj. EUR. | * *Grozījumi likumā „Par maternitātes un slimības apdrošināšanu”.* * *Grozījumi Darba likumā.* * Nepieciešams gan darba devēju, gan arodbiedrību viedoklis, jo minētais priekšlikums var negatīvi ietekmēt darba devējiem darba plānošanu. * Ja šī norma tiks attiecināta arī uz publisko sektoru, tad, iespējams, nepieciešami grozījumi Atlīdzības likumā. |

1. **Pašreizējā slimības pabalstu kontrole**

VSAA slimības pabalsta piešķiršanas un izmaksas kontroli veic atbilstoši likuma „Par valsts sociālo apdrošināšanu” 271.pantā noteiktajam, proti, VSAA atgūst sociālās apdrošināšanas pakalpojumu, valsts sociālo pabalstu pārmaksātās summas par pagājušo laiku, bet ne vairāk kā par triju gadu periodu, skaitot no pārmaksas konstatēšanas dienas.

Slimības pabalsta kontroles funkcija ir noteikta arī 2012.gada 18.decembra Ministru kabineta noteikumos Nr.911 „Valsts sociālās apdrošināšanas aģentūras nolikums”, saskaņā ar kuru VSAA atgūst valsts sociālās apdrošināšanas pakalpojumu, valsts sociālo pabalstu un valsts izdienas pensiju izmaksai izlietotos pārmaksātos valsts budžeta līdzekļus.

Attiecībā uz slimības pabalsta izmaksas kontroli pārmaksas gadījumos, VSAA regulāri pārbauda, vai slimības pabalsta saņēmējiem laikā, par kuru tiek piešķirts un izmaksāts slimības pabalsts, ir reģistrēti arī darba devēja aprēķinātie ienākumi. Ja, piešķirot slimības pabalstu, VSAA konstatē, ka darbnespējas periodā ir reģistrēti darba ienākumi, slimības pabalsta piešķiršana tiek atteikta. Savukārt, ja darba devēja ienākumi darbnespējas periodā tiek reģistrēti pēc tam, kad slimības pabalsts personai jau piešķirts un izmaksāts, nepamatoti izmaksātā pabalsta summa tiek aprēķināta kā pabalsta pārmaksa, un slimības pabalsta saņēmējam tā ir jāatmaksā valsts sociālās apdrošināšanas speciālajā budžetā.

Pēc VSAA datiem redzams (skat. 2. tabulu), ka 2016.gadā, salīdzinot ar 2015.gadu, par 35% pieaudzis konstatēto slimības pabalsta pārmaksas gadījumu skaits, bet, salīdzinot ar 2014.gadu - par 52%. Audzis arī pārmaksas gadījumu skaits mikrouzņēmumu darbinieku vidū, salīdzinot ar 2014.gadu, 2016.gadā tas palielinājies par 15%, bet salīdzinot ar 2015.gadu – par 10%.

2.tabula

**Slimības pabalstu pārmaksas gadījumu dinamika (2014. – 2016.gads)**

|  |  |  |
| --- | --- | --- |
| 2014 | 2015 | 2016 |
| **539, no tiem** | **605, no tiem** | **820, no tiem** |
| 39 mikrouzņēmumu darbinieki | 76 mikrouzņēmumu darbinieki | 84 mikrouzņēmumu darbinieki |

Avots: VSAA, 2016.gads

Ja darbnespējas lapā B ārsts ir atzīmējis datumus vai periodu, kuros persona ir pārkāpusi ārsta noteikto ārstēšanās režīmu, slimības pabalsts par šīm dienām vai šo periodu netiek piešķirts.

Pēc VSAA sniegtās informācijas, situācijās, kad ir aizdomas par slimības pabalsta ļaunprātīgu izmantošanu, darbinieki sazinās arī slimības pabalsta saņēmēju vai tā darba devēju, vēršot uzmanību uz radušos situāciju un iespējamām sekām. Gadījumos, kad tiek konstatēta slimības pabalstu izkrāpšana, VSAA vēršas tiesībsargājošās iestādēs ar iesniegumu par valsts budžeta līdzekļu izkrāpšanu.

Savukārt veselības aprūpes kvalitātes un darbspējas ekspertīzes kvalitātes uzraudzību un kontroli veic Veselības inspekcija, pamatojoties uz saņemtajiem iesniegumiem no iedzīvotājiem, juridiskām personām, no tiesībsargājošām iestādēm, no Veselības ministrijas, kā arī plašsaziņas līdzekļiem.

Jautājums par darbnespējas lapas izsniegšanas pamatotību vienmēr tiek skatīts retrospektīvi, jo pacients, darba devējs, tiesa, aģentūra, prokuratūra u.c. vēršas Inspekcijā, kad darbnespējas lapa jau ir izsniegta (noformēta un apmaksāta). Inspekcija, veicot ekspertīzes un sniedzot atzinumu par darbspējas ekspertīzes kvalitāti ārstniecības iestādē, izvērtē ierakstus medicīniskajā dokumentācijā, kuri pamato darbnespējas lapas izsniegšanu: pacienta sūdzības, objektīvo stāvokli, tāpat arī veikto izmeklējumu rezultātus. Pēdējos gados nav konstatēts iesniegumu skaita pieaugums par darbnespējas lapu izsniegšanas pamatotību[[1]](#footnote-1).

**Iespējamie papildus slimības pabalstu piešķiršanas kontroles rīki:**

Saskaņā ar spēkā esošo tiesisko regulējumu no 2017. gada 1.septembra darbnespējas lapas pilnībā tiks izsniegtas tikai elektroniski. Līdz ar to VSAA būtu iespēja pastiprināt slimības pabalstu piešķiršanas kontroli pēc šādiem kritērijiem:

* darba devēja krāpnieciska rīcība - reizi mēnesī atlasīt un analizēt viena darba devēja nodarbinātajiem izsniegtās darbnespējas lapas (darba devējus sadalot pēc sektora – privātais vai publiskais), nepieciešamības gadījumā iesaistot Valsts darba inspekciju pārbaužu veikšanā;
* nesamērīgi liels slimības pabalsta apmērs – pilnveidot datu atlasi situācijās, kad personām pirms darbnespējas perioda ir straujš ienākumu pieaugums. Informēt Finanšu policiju par iespējamiem pabalsta izkrāpšanas gadījumiem;
* nepamatoti izsniegta darbnespējas lapa - reizi mēnesī atlasīt un analizēt personas, kurām ir ilgstoša darbnespēja. Gadījumos, kas rada aizdomas par nepamatotu darbnespējas lapu izsniegšanu, veikt padziļinātu pārbaudi;
* atlasīt un analizēt konkrētu ārstniecības personu izsniegtās darbnespējas lapas - gadījumos, kas rada aizdomas par nepamatotu darbnespējas lapas izsniegšanu, veikt padziļinātu pārbaudi. Vienlaikus vērtējot arī citu valsts reģistru datus un publiskos datu avotus, pārbaudīt slimības pabalsta saņēmēja aktivitātes darbnespējas lapas periodā, piemēram, piedalīšanos mācību procesā;
* pārbaudīt režīma pārkāpšanu - balstoties uz darba devēja sniegto informāciju un iesaistot Veselības inspekciju (ja tiek veiktas izmaiņas normatīvajos aktos un elektroniskajā veselības sistēmā, paredzot, ka VSAA redzēs arī atvērtās darbnespējas lapas).

Atbilstoši VSAA informācijai (skat. 3.tabulu), redzams, ka dati no e-darbnespējas lapām uzrāda labāku (samazinošu) tendenci, salīdzinot ar kopējo statistiku. Tomēr pašlaik, ņemot vērā ka uz e-DNL pamata piešķirto slimības pabalstu skaits ir neliels, šis priekšstats varētu būt maldīgs.

3.tabula

**Vidējais slimības ilgums un k apmaksāto dienu skaits par 2017.gada jūniju un jūliju**

|  |  |  |  |  |  |  |
| --- | --- | --- | --- | --- | --- | --- |
|  | Visi gadījumi kopā | | | Tikai e-DNL | | |
|  | jūnijs | jūlijs | vidējais pa jūniju - jūliju kopā | jūnijs | jūlijs | vidējais pa jūniju - jūliju kopā |
| Vidējais slimības ilgums, dienas | 24,4 | 18,1 | 22,3 | 20,2 | 14,5 | 18,0 |
| Vidējais apmaksāto dienu, skaits, dienas | 17,8 | 11,8 | 15,9 | 15,4 | 10,5 | 13,5 |

Avots: VSAA, 2017.gads

**Ieteikumi/rīcība:**

Turpināt slimības pabalstu piešķiršanas monitoringu, 2017.gadā apzinot elektroniski izsniegto darbnespējas lapu datu salāgošanu ar VSAA rīcībā esošajiem datiem un labklājības informācijas sistēmā pieejamajiem datiem, izveidojot atbilstošus datu atlases kritērijus un filtru.

Iesaistīt Valsts darba inspekciju slimības pabalstu kontrolē, piemēram, situācijās, kad novērojams nesamērīgs elektroniski izsniegto darbnespējas lapu skaits (uzņēmumā, uz vienu personu u.tml.), kā arī pievērst pastiprinātu uzmanību nozarēm/profesijām, kurās vērojams salīdzinoši liels arodslimnieku skaits.

Ministrs J.Reirs

28.08.2017 12:37

1 750

I.Salmane, 67021556

Irena.Salmane@lm.gov.lv

1. Veselības ministrijas sniegtā informācija [↑](#footnote-ref-1)